Къэбэрдей-Балъкъэрым и Iэтащхьэр хэтащ икIи къыщыпсэлъащ Кавказ Ищхъэрэм и хъыбарегъащIэ IуэхущIапIэхэм я V зэхуэсышхуэу Магас къалэм щекIуэкIым
КIуэкIуэ Ю. А. лэжьыгъэ IуэхукIэ Ингуш Республикэм щыIащ икIи щIыналъэм и Iэтащхьэ Евкуров Юнус-Бэч IущIащ. Ахэр тепсэлъыхьащ лъэныкъуитIыр экономикэм, егъэджэныгъэм, щэнхабзэм, туризмэм, спортым, нэгъуэщI унэтIыныгъэхэм щызэдэлэжьэным дяпэкIи зегъэужьыным пыщIа Iуэхухэм.
КИФЩI-м и хъыбарегъащIэ IуэхущIапIэхэм я V зэхуэсышхуэм и зэIущIэ зыубгъуам, «2018 гъэм хъыбарегъащIэ IуэхущIапIэхэм гулъытэ нэхъыбэ зыхуащIын хуей Iуэхухэр» зыфIащауэ щытам, къыщыщыпсалъэм КIуэкIуэм къыхигъэщащ мы зэхуэсыр сыткIи зыхуей хуэзэу къызэрызэрагъэпэщар, апхуэдэуи зытепсэлъыхьыну къыхалъхьа Iуэхухэр и чэзу дыдэу утыку къызэрырахьар. Къэбэрдей-Балъкъэрым и Iэтащхьэм къызэрилъытэмкIэ, иджырей журналистикэр хабзэ нэхъыщхьитIым тетщ — IэщIагъэм хуэIэзэу щытынымрэ жэуаплыныгъэшхуэ зыхэгъэлъынымрэ. «Я IэщIагъэм фIыуэ зэрыхащIыкIыр, абы зэрыхуэпэжыр ди къэралми, нэгъуэщI хэкухэми щызыгъэлъагъуэ» журналистхэм пщIэ зэрахуищIыр жиIэри, КIуэкIуэ Юрий къыхигъэщащ властыр цIыхухэм нэхъ яхузэIухауэ щытыным, медиа IэнатIэм быдэу пыщIауэ къекIуэкIыным зэрителъхьэр.
Форумым куэду щагъэлъагъуэ Къэбэрдей-Балъкъэрым къыщыдагъэкIа газетхэр, журналхэр, тхылъхэр. Республикэм и лIыкIуэу а зэхуэсым щыIэхэм яхэтщ газет пажэхэм я редактор нэхъыщхьэхэр, блогерхэр, КъБР-м ЩэнхабзэмкIэ и министерствэм, «КъБР-Медиа» къэрал кIэзонэ IуэхущIапIэм, телерадиокомпаниехэм, хъыбарегъащIэ агентствэхэм я унафэщIхэр. КъБР-м нэтынхэр къэзыгъэлъагъуэ и ягъэIэпхъуэ телевизионнэ станцым абы эфир занщIэкIэ къритыкIащ Iуэхугъуэ нэхъыщхьэхэм ятеухуа репортажхэр.
Магас къыщызэрагъэпэща гъэлъэгъуэныгъэм еплъащ УФ-м Кавказ Ищхъэрэм и IуэхухэмкIэ и министр Кузнецов Лев, Лъэпкъ IуэхухэмкIэ федеральнэ агентствэм и унафэщI Баринов Игорь, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и къуэдзэ Попков Валерий, УФ-м связымрэ цIыхубэ коммуникацэхэмкIэ и министрым и къуэдзэ Волин Алексей, Кавказ Ищхъэрэм хыхьэ щIыналъэхэм я унафэщIхэр.
ЯРОСЛАВСКАЯ Маринэ.
